Kaiken uhalla
Selvä vaalimme on. Isku pudota saa,
 meill’ elää mieli on suorin.
 Vaikk’ koittikin kuolohon lannistaa
 meit’ Aasia Uraali-vuorin.

 Ei kultaista kevättä vuotella,
 ei täysiä latoja suotta;
 me vuotamme taisteluaikoja
 ja hunnilaiskauhujen vuotta.

 Mut töitänne, sortajat, muistakaa,
 teitä kysytään kerran noista!
 Sillä iäti helmenä Suomenmaa
 ei vierahan kruunussa loista.

Hjalmar Procopé